
Vastartalmú mágneses nanorészecskékkel izolált DNS koncentrációjának meghatározása spektrálanalitikai módszerekkel

A COVID-19 járvány óta egyre nagyobb az igény a nukleinsav (DNS, RNS) izolációs folyamatok gyorsítására, fejlesztésére melyek által gyorsabb és pontosabb diagnosztikai eljárások kidolgozására lenne lehetőség. A nanotechnológia tudományterülete is nagy mértékben hozzájárul ezen fejlesztésekhez, ugyanis olyan mágneses nanorészecskék (MNP) állíthatóak elő melyek nukleinsavak reverzibilis megkötésére képesek, ezáltal alkalmazhatóvá válnak különböző forrásból származó nukleinsav molekulák izolálására. A MNP-kékkel történő izolációval a hagyományos nukleinsav izolációs módszerekkel szemben gyorsabban, toxikus oldószerek nélkül, kevesebb hulladék keletkezése mellett lenne lehetőség nukleinsav izolálásra. A MNP-kékkel elvégezhető izolálási folyamat hatékonyságát a végeredményként kapott nukleinsav tartalmú elegy DNS koncentrációjának mérésével lehet meghatározni. Az izolált DNS mennyiséget korábban csak agaróz gélelektroforézis segítségével tudtuk meghatározni, viszont ez a módszer nem ad számszerűsített adatokat így megnehezítve a MNP-kék hatékonyságának összehasonlítását. Annak érdekében, hogy egzakt számszerűsített összehasonlítást végezhessünk, új DNS koncentráció meghatározási módszerek kidolgozása szükséges. Erre a célra két erre alkalmasnak tűnő eljárást a spektrofotometriát és a fluoreszcens spektrofotometriát kívánjuk adaptálni. Munkánk célja a vizsgálati módszerekhez tartozó protokollok kidolgozása, a vizsgálati módszerek pontosságának összehasonlítása, illetve egyes mágneses nanorészecskékkel végzett izolációkból és gyári készletes izolációkból kapott DNS tartalmú frakciók koncentrációjának összehasonlítása.



